
J E G Y Z Ő K Ö N Y V


Készült: Nemesgörzsöny Község Önkormányzata Képviselő-testületének 2026. június 15-i rendkívüli nyilvános üléséről, mely 16 óra 00 perckor kezdődött.

Az ülés helye: Nemesgörzsönyi Közös Önkormányzati Hivatal 

Jelen vannak: Nemesgörzsöny Község Önkormányzata Képviselő-testülete részéről

		Tatai László polgármester
		Buzás Károly
Ballér Zoltán	
		Jánosa-Bejczi Dóra
		Som Brigitta		
				
Távol van: 	-
	      	      
Tanácskozási joggal: Novák Edit aljegyző 
		
Érdeklődő:     -

Tatai László polgármester köszönti a megjelenteket, s megállapítja, hogy Nemesgörzsöny Község Képviselő-testülete határozatképes, mivel a megválasztott 5 fő képviselő közül 5 fő jelen van.. Mivel egyéb kiegészítés, kérdés nem érkezett, felkéri a képviselő-testületet, hogy szavazzon a napirend elfogadásáról.

Nemesgörzsöny község Önkormányzatának Képviselő-testülete 5 igen szavazattal, tartózkodás és ellenszavazat nélkül a következő határozatot hozza:

40/2026.(VI.15.) önkormányzati határozat
Nemesgörzsöny Község Önkormányzatának képviselő-testülete 2026. június 15-i ülésének napirendjét az alábbiak szerint határozza meg:
1. Nemesgörzsönyi Helyi Építési Szabályzat módosításával kapcsolatos ügyek
Előadó: polgármester
1. Pápai Rendőrkapitányság 2025. évi tevékenységéről szóló beszámoló elfogadása
Előadó: polgármester
1. Eötvös Károly Könyvtár 2025. évi KSZR szolgáltatásáról szóló beszámolójának elfogadása
Előadó: polgármester
3) Nemesgörzsöny 548/2 hrsz alatti ingatlanon lábon álló filagória építése
Előadó: polgármester
4) Egyéb ügyek
Előadó: polgármester

Napirendek tárgyalása:
1)Nemesgörzsönyi Helyi Építési Szabályzat módosításával kapcsolatos ügyek
Előadó: polgármester

Tatai László polgármester elmondja, hogy 3 vállalkozó kérte a rendezési terv módosítását. A költségeket állják. Mezei László főépítész elkészítette az előterjesztést, és a szerződés-tervezetet.
Nemesgörzsöny község Önkormányzatához három kérelmező telepítési tanulmánytervet és beépítési tervet nyújtott be az érdekeltségükbe tartozó ingatlanokkal kapcsolatban a településrendezési eszközök módosítására:

1. Agro-Marcal Kft. (Varga Sándor) 8514 Mezőlak, Vasút u. 02/10 hrsz.
Nemesgörzsöny 0183/5. hrsz-ú ingatlanon mezőgazdasági fejlesztési célok helyben való érvényesítése a Nemesgörzsöny, 0183/5 hrsz. alatti ingatlanon. 

2. Bartisok Bau Kft. (Borbély-Bartis Árpád) 1163 Budapest, Veres Péter út 51.
Gazdasági és lakó fejlesztési célok helyben való érvényesítése a Nemesgörzsöny 68,69, 70, 71, 72, 73, 74, 75, 76, 77, 78 hrsz. alatti ingatlanokon. A területet a hatályos kertes-mezőgazdasági övezetből Lf-3 jelű falusias lakóterületre szeretnék átsorolni.

3. Dr. Funtig Zoltán, 1025 Budapest, Felső Zöldmáli út 75. I.em.1.
Mezőgazdasági fejlesztési célok helyben való érvényesítése a Nemesgörzsöny, 017/16, 354/6, 337 hrsz. alatti ingatlanokon. A KMÜ övezeti jelű (különleges beépítésre szánt mezőgazdasági-üzemi) rendelkezései tegyék lehetővé szolgálati lakás rendeltetési egység kialakítását. A kialakult technológiákhoz és a fejleszthetőséghez igazítva módosuljon a beépíthetőség 40%-ra, ne legyen korlátozva az épületek maximális alapterülete, építménymagasság maximális értéke 10 m-re módosuljon, csökkenjen az előkert mérete 10 m-re. Az előkertben legyenek elhelyezhetők kiegészítő építmények és az új előírásokhoz igazodjon a beültetési kötelezettség rendelkezése. 

A Méptv. 92. § (2) bekezdése szerint a településrendezési szerződés megkötése előtt a települési önkormányzat képviselő-testülete dönt a cél megvalósítója által benyújtott telepítési tanulmányterv elfogadhatóságáról annak hiánytalan benyújtásától számított 30 napon belül. A képviselőtestületi döntést megelőzően a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Korm. rendelet) 56/A. § (1) bekezdése szerint a telepítési tanulmánytervet a főépítész a képviselőtestülethez címzett mellékelt feljegyzésében véleményezi, majd a (3) bekezdésében foglaltak értelmében a főépítészi véleményezést követően a település polgármestere véleményezteti azt a partnerekkel. A partnerségi egyeztetést Nemesgörzsöny község Önkormányzata Képviselőtestületének a településterv és a településképi arculati kézikönyv készítésével és módosításával összefüggő partnerségi egyeztetés helyi szabályairól szóló 3/2026. (I. 22.) önkormányzati rendelete szerint lefolytattuk. A tanulmányterv ismertetése céljából június 4-én lakossági fórumot tartottunk. A telepítési tanulmánytervekkel kapcsolatban a lakossági fórumon, valamint az azt követő 5 napon belül vélemény nem érkezett.

Általános esetben a tervezési folyamatra a Képviselőtestület jóváhagyó döntését követően Nemesgörzsöny Község Önkormányzata a tervező társasággal és a kérelmezőkkel településtervezési szerződést köt. A benyújtott telepítési tanulmánytervek nem igénylik ezen felül településrendezési szerződés megkötését.

A Korm. rendelet szerint a településrendezési eszközök (településterv) módosítása általános eljárásban történhet. A 3. kérelem esetében a módosítás egyszerűsített eljárásban is lefolytatható.

A Korm. rendelet 60. § (3) bekezdése értelmében ha rendezési terv készítése és módosítása esetén, az egyes tervek, illetve programok környezeti vizsgálatáról szóló 2/2005. (I. 11.) Korm. rendelet (a továbbiakban: SKVr.) 4. §-a szerinti - a várható környezeti hatások jelentőségének eldöntésére irányuló - eljárás során a környezet védelméért felelős szervek úgy nyilatkoznak, hogy szükséges környezeti értékelést készíteni, akkor ezzel egyidejűleg azt is meghatározzák az önkormányzat számára, hogy a 2. melléklet 2. pontja szerinti települési környezeti értékelést milyen konkrét tartalommal és részletezettséggel kell elkészíteni. A várható környezeti hatások jelentőségének eldöntésére irányuló eljárás határideje legfeljebb 15 nap, és ilyen esetben az SKVr. 7. §-a szerinti külön eljárás lefolytatására nem kerül sor.

Javaslom, hogy az egyes tervek, illetve programok környezeti vizsgálatáról szóló 2/2005. (I. 11.) Korm. rendelet szerinti környezeti vizsgálat lefolytatását és környezeti értékelés készítését a módosítási igények vonatkozásában az önkormányzat csak abban az esetben tartsa indokoltnak, ha azt az érintett államigazgatási szervek szükségesnek ítélik meg. 

A Korm. rendelet 7. § (7)-(8) bekezdése szerint megalapozó vizsgálat és az alátámasztó javaslat tartalmát a települési főépítész határozza meg a képviselő-testületnek címzett feljegyzésben, amelyet a képviselő-testület hagy jóvá. A feljegyzésben szereplő tartalom a tervezés során csak a tervezési feladat változása vagy a tervezési terület csökkenése miatt csökkenthető, ugyanakkor a (2) bekezdésben foglalt követelmények teljesülése érdekében, a tervező által a feljegyzés módosítása nélkül kiegészíthető.

Kérem a Tisztelt Képviselőtestületet, hogy a benyújtott telepítési tanulmánytervek alapján szíveskedjen döntés hozni a településrendezési eszközök módosításáról, valamint a környezeti vizsgálat szükségességéről.

Ballér Zoltán képviselő elmondja, hogy lassú folyamat, ne gördítsenek akadályt.
Tatai László  polgármester megkérdezi, van-e valakinek még kérdése, hozzászólása.
Tatai László polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nemesgörzsöny Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
41/2026. (VI.15.) önkormányzati határozat

1. Nemesgörzsöny Község Önkormányzat Képviselő-testülete támogatja Nemesgörzsöny településrendezési eszközeinek a módosítását a Nemesgörzsöny 68, 69, 70, 71, 72, 73, 74, 75, 76, 77, 78 hrsz. alatti ingatlanok szabályozásával összefüggésben. A Képviselőtestület egyetért a Bartisok Bau Kft. által készített telepítési tanulmánytervben megfogalmazott céllal és szabályozási koncepcióval, miszerint a terület a hatályos kertes-mezőgazdasági területből falusias lakóterületbe kerül átsorolásra. A Képviselő-testület támogatja továbbá, hogy a magyar építészetről szóló 2023. évi C törvény 7.§ (2) bekezdése szerinti új beépítésre szánt terület kijelöléséhez szükséges csereterületet Nemesgörzsöny önkormányzata a Nemesgörzsöny 086/2 hrsz-ú Ipari gazdasági (Gipe) építési övezet szabályozású ingatlan terhére biztosítja. Az önkormányzat a Bartisok Bau Kft-vel településrendezési szerződést nem kíván kötni.

2. Nemesgörzsöny Község Önkormányzat Képviselő-testülete támogatja Nemesgörzsöny településrendezési eszközeinek a módosítását a KMÜ övezeti jelű különleges beépítésre szánt mezőgazdasági-üzemi terület szabályozásával összefüggésben, miszerint az övezetben szolgálati lakás is elhelyezhetővé válik, a kialakult technológiákhoz és a fejleszthetőséghez igazítva a beépíthetőség 40%-ra módosul, ne legyen korlátozva az épületek max. alapterülete, az építménymagasság max. értéke 10 m-re módosul, az előkert mérete 10 m-re csökken, az előkertben kiegészítő építmények is elhelyezhetők, valamint az új előírásokhoz igazodjon a beültetési kötelezettség szabályozása.

3. Nemesgörzsöny Község Önkormányzat Képviselő-testülete támogatja Nemesgörzsöny településrendezési eszközeinek módosítását a Nemesgörzsöny 354/6 hrsz-ú ingatlannak a hatályos Mko jelű korlátos mezőgazdasági területből beépítésre nem szánt KMÜ jelű mezőgazdasági-üzemi területre történő módosításával összefüggésben a szomszédos mezőgazdasági üzemi terület kiegészítő tevékenységei céljából.

4. Nemesgörzsöny Község Önkormányzat Képviselő-testülete támogatja Nemesgörzsöny településrendezési eszközeinek módosítását a Nemesgörzsöny 337 hrsz-ú ingatlan szabályozásával összefüggésben, miszerint az ingatlan falusias lakó besorolása a szomszédos mezőgazdasági üzemi terület besorolására változik. 

5. Nemesgörzsöny Község Önkormányzatának Képviselő-testülete kinyilvánítja, hogy a magyar építészetről szóló 2023. évi C törvény 8. § (3) bekezdés a) pontja szerint a 7. § (2) bekezdésében, valamint a 8. § (1) és (2) bekezdésben foglaltak teljesülését a településrendezési eszközök módosítása során biztosítja, a Nemesgörzsöny 68, 69, 70, 71, 72, 73, 74, 75, 76, 77, 78, 354/6 hrsz-ú ingatlanokat érintő, a településrendezési eszközök módosításával létrejövő egységes lakóterületi, gazdasági fejlesztés más területen nem valósítható meg, annak ellenére, hogy a település területén belül található gazdasági, és lakóterület, azonban jelen konkrét szándékok az adott gazdasági telepek fejleszthetőségét, illetve az új lakóterületek fejleszthetőségét szolgálják. Mindkét fejlesztés szorosan kapcsolódik a meglévő beépült lakó és gazdasági területekhez.

6. Nemesgörzsöny Község Önkormányzat Képviselő-testülete egyetért az Agro-Marcal Kft., a Bartisok Bau Kft. és Dr. Funtig Zoltán által készített telepítési tanulmánytervekben megfogalmazott célokkal és szabályozási koncepcióval, amely alapját képezi a településrendezési eszközök módosításának. A Képviselő-testület a telepítési tanulmánytervek készítőivel nem kíván településrendezési szerződést kötni. A településrendezési eszközök módosítását településtervezési szerződés keretében kívánja lebonyolítani.


7. Nemesgörzsöny Község Önkormányzat Képviselő-testülete az 1-4 pontokban felsorolt módosításokkal összefüggésben az egyes tervek, illetve programok környezeti vizsgálatáról szóló 2/2005. (I. 11.) Korm. rendelet szerinti környezeti vizsgálat lefolytatását és a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm.rendelet 2. melléklet 2. pont szerinti Települési környezeti értékelés készítését - amennyiben az érintett államigazgatási szervek azzal egyetértenek - nem tartja indokoltnak.

8. Nemesgörzsöny Község Önkormányzat Képviselő-testülete a megalapozó vizsgálat és az alátámasztó javaslat mellékelt feljegyzés szerinti tartalmát jóváhagyja.

9. Nemesgörzsöny Község Önkormányzat Képviselő-testülete felhatalmazza a polgármestert a szükséges jognyilatkozatok, intézkedések megtételére, a településtervezési szerződések megkötésére. 

10. A Képviselőtestület utasítja a jegyzőt és a települési főépítészt a határozat végrehajtásával kapcsolatban szükséges intézkedések megtételére.

Határidő: 	folyamatos
Felelős: 	Tatai László polgármester
	Ivanics Barbara jegyző
	Novák Edit aljegyző

2)Pápai Rendőrkapitányság 2025. évi tevékenységéről szóló beszámoló elfogadása
Előadó: polgármester

Tatai László polgármester ismerteti az előterjesztést. 

Tatai László  polgármester megkérdezi, van-e valakinek még kérdése, hozzászólása.
Tatai László polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nemesgörzsöny Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
42/2026. (VI.15.) önkormányzati határozat
Nemesgörzsöny Község Önkormányzat Képviselő-testülete úgy döntött, hogy a Pápai Rendőrkapitányság 2025. évi tevékenységéről szóló beszámolóját elfogadja az előterjesztés szerint.
Felelős: polgármester
Határidő: azonnal


3) Eötvös Károly Könyvtár 2025. évi KSZR szolgáltatásáról szóló beszámolójának elfogadása
Előadó: polgármester

Tatai László polgármester ismerteti a beszámolót. Elmondja, hogy a könyvtári tevékenység miatt készült a beszámoló.


Tatai László  polgármester megkérdezi, van-e valakinek még kérdése, hozzászólása.
Tatai László polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nemesgörzsöny Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
43/2026. (VI.15.) önkormányzati határozat
Nemesgörzsöny Község Önkormányzat Képviselő-testülete úgy döntött, hogy a Eötvös Károly Könyvtár 2025. évi tevékenységéről szóló beszámolóját elfogadja az előterjesztés szerint.
Felelős: polgármester
Határidő: azonnal

4)Nemesgörzsöny 548/2 hrsz alatti ingatlanon lábon álló filagória építése
Előadó: polgármester

Tatai László polgármester elmondja, hogy beszerzésre került két árajánlat az ifjúság-ház melletti tető bővítésére, a régi elbontására. Horváth Zsolt által adott árajánlat szerint a munkadíj 450 ezer Ft. Az anyagköltséget is tartalmazza az árajánlat, de jelezte a vállalkozó, hogy az anyagot az önkormányzatnak közvetlenül az üzletből kell megvásárolnia. Tehát a konkrét árajánlata 450 ezer Ft, az anyagköltség 592.500.- Ft. Rózsa-zsalu Kft. árajánlatában 765 ezer Ft a munkadíj, és 615 ezer Ft az anyagköltség. Javasolja az alacsonyabb összegű Horváth Zsolt árajánlatát elfogadni.
Som Brigitta képviselő elmondja, hogy a fenti buszmegállót is meg kell csinálni.
Ballér Zoltán képviselő elmondja, ha lebontatjuk, és építünk egy ilyen buszmegállót a helyére, mint ami itt a hivatallal szemben van, nem nézne ki rosszul.
Tatai László polgármester elmondja, hogy sajnálja lebontatni.
Jánosa-Bejczi Dóra képviselő javasolja, hogy ne legyen elbontva, legyen mellé telepítve.
Novák Edit aljegyző elmondja, ha hullik a mennyezet, az balesetveszélyes, le kell zárni, hogy ne tudják használni addig, amig nem döntitek el, hogy mi legyen vele.
Ballér Zoltán képviselő elmondja, hogy lehetne belőle egy olvasóterem könyvekkel.
Som Brigitta képviselő megkérdezi, hogy a Zsolti csinálhatna egy könnyűszerkezeteset?
Ballér Zoltán képviselő elmondja, hogy a méretet le kell akkor fixálni.
Buzás Károly alpolgármestere elmondja, hogy szerinte olcsóbb lenne, ha ő csinálná.
Ballér Zoltán képviselő elmondja, hogy szerinte a régit lehet tapasztani, ragasztani, de akkor is beázik.
Ballér Zoltán képviselő elmondja, hogy ő a felsői buszmegállót erőltetné.
Jánosa-Bejczi Dóra képviselő elmondja, hogy ő befejezné a tetőt.
Buzás Károly alpolgármester elmondja, hogy ő is a tetőt támogatja, mert előbb-utóbb oda lehetne vinni a falunapot.
Som Brigitta képviselő elmondja, hogy ő a felsői buszmegállót akarja.
Buzás Károly képviselő megkérdezi, hogy ledózeroljuk, és új buszmegálló, vagy marad a régi, és mellé?
Elmondja, hogy kérne több árajánlatot, mert nem lehet tudni, hogy miről beszélünk árajánlat nélkül.
Tatai László polgármester elmondja, hogy akik megnézték, azok szerint gipszkarton kellene a mennyezetre. 
Ballér Zoltán képviselő elmondja, hogy kérjünk árajánlatot.
Jánosa-Bajczi Dóra képviselő elmondja, hogy a pad helyére gondolja, ott nem kell betonozni.
Ballér Zoltán képviselő szerint 3m*2m elég lenne.
Jánosa-Bejczi Dóra képviselő elmondja, hogy drágálja az 1 millió ft-ot.
Buzás Károly alpolgármester elmondja, hogy nem drága az árajánlat.
Tatai László polgármester elmondja, hogy szerinte nem mozog a szerkezet.
Jánosa-Bejczi Dóra képviselő elmondja, hogy mozog. Az egész gyorskötözővel van felrakva.
Buzás Károly képviselő elmondja, hogy megint van 2-3 gyerek aki csimpaszkodik rajta.
Ballér Zoltán képviselő elmondja, hogy úgy beszélje le a Laci, hogy szeptember 12-re kész legyen.
Tatai László  polgármester megkérdezi, van-e valakinek még kérdése, hozzászólása.
Tatai László polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nemesgörzsöny Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
44/2026. (VI.15.) önkormányzati határozat
Nemesgörzsöny Község Önkormányzat Képviselő-testülete úgy döntött, hogy a Nemesgörzsöny 548/2 hrsz alatti ingatlan tetőfelújítási II. ütemének munkálataival megbízza Horváth Zsolt  (8522 Nemesgörzsöny, Kossuth u. 34. Asz:48315292-1-39) egyéni vállalkozót 450.000.- Ft összegben. A munkálatokhoz szükséges anyag beszerzéséről az önkormányzat gondoskodik (592.500.- Ft.). A Képviselő-testület felhatalmazza a polgármestert a szükséges intézkedések megtételére.
Felelős: polgármester
Határidő: azonnal

5)Egyéb ügyek
Előadó: polgármester
Jánosa-Bejczi Dóra képviselő elmondja, hogy a falunapi ebéd mennyiségét meg kell beszélni.

Ballér Zoltán képviselő elmondja, hogy 12 csapat lesz, 8-8 fővel, így velük is számolni kell.
Buzás Károly alpolgármester elmondja, hogy a Fefe szólt, hogy az acsádi és a görzsönyi gyerekeknek csinálna focit.

Novák Edit aljegyző megkérdezi, hogy mennyi legyen a belépőjegy, és mit kapjanak az iskolások a fellépésért, valamint mi legyen a tombola fődíj.
Som Brigitta képviselő elmondja, hogy fagyijeget kell nekik adni.
Buzás Károly alpolgármester elmondja, hogy a pólók is elkészültek, a készítési áron, 4500 Ft-ért megvehetik.
Ballér Zoltán képviselő elmondja, hogy fődíjnak a hangfal jó lenne, a belépődíj maradjon 800 Ft.
A Képviselő-testület a hangfallal nem ért egyet, kontakt grill mellett döntöttek.
Ballér Zoltán képviselő megkérdezi, hogy a tükröket mikor helyezzük ki?
Tatai László polgármester elmondja, hogy a Norbi ajánlott útfúrót, szerinte felesleges ide a parkhoz.
Ballér Zoltán képviselő elmondja, hogy de kell, csak azért van ezen a véleményen, mert még nem próbált meg munkagéppel kijönni.
Novák Edit aljegyző elmondja, hogy a közúttal fel kell venni a kapcsolatot, lehet tudnak segítséget nyújtani a szakszerű kihelyezésben.
Tatai László polgármester megkérdezi, van-e még valakinek kérdése, hozzászólása?
Megállapítja, hogy a Képviselő-testület nyilvános ülésén megtárgyalandó további napirend nincs, kérdés, bejelentés hiányában a 2026. június 15-i nyilvános ülés 17 óra 10 perckor berekeszti.

K.m.f.

Tatai László                            				          Ivanics Barbara
 polgármester							          jegyző

A jegyzőkönyv tartalmáért felel:
Novák Edit
							               aljegyző

